નવી દિલ્હી , 23 ઓક્ટોબરઃ દિવસેને દિવસે ડુંગળીમાં થઇ રહેલા ભાવ વધારાના કારણે ડુંગળી લોકોને મોંઘેરા આંસુએ રડાવી રહી છે . સરકાર કિંમતો પર નિયંત્રણ માટે ડુંગળીની નિકાસ પર પ્રતિબંધ લાદી શકે છે . આપૂર્તિની સમસ્યાના કારણે રાષ્ટ્રીય રાજધાનીમાં ડુંગળીના ભાવ વધીને 80થી 90 રૂપિયા કિલોગ્રામ પર પહોંચી ગયા છે . દિલ્હી જ નહી , દેશના અન્ય ભાગોમાં પણ ડુંગળીની ઊંચી કિંમતો ગ્રાહકોને રડાવી રહી છે . દેશના પ્રમુખ શહેરોના ખુદરા બજારોમાં આ સમયે ડુંગળી 60થી 80 રૂપિયા કિલોના ભાવે વેચાઇ રહી છે . મહારાષ્ટ્ર સહિત અન્ય પ્રમુખ ઉત્પાદક ક્ષેત્રમાં કમોસમી વરસાદના કારણે ખરીફ પાકને નુકસાન પહોંચ્યું છે જેના કારણે દેશમાં ડુંગળીનો પુરવઠો ઘટ્યો છે . એક વરિષ્ઠ સરકારી અધિકારીએ જણાવ્યું કે ' ડુંગળીની કિંમતોમાં ખૂબ તેજી આવી છે . અમે નિકાસ પર પ્રતિબંધ લાદવા પર વિચાર કરી રહ્યા છીએ , કારણ કે ન્યૂનતમ નિકાસ મૂલ્ય ( એમઇપી ) વધારવાનો અન્ય કોઇ વિકલ્પ નથી . ' અધિકારીએ જણાવ્યું કે હાલના સમયમાં એમઇપીમાં વધારા બાદ ડુંગળીની નિકાસ ઘટી છે , પરંતુ આપૂર્તિની સમસ્યાને લીધે તેના ભાવમાં પણ વધારો થયો છે . કેટલાક મહત્વપૂર્ણ ઉત્પાદક રાજ્યોમાં કમોસમી વરસાદથી પાક ખરાબ થવાથી સ્થિતિ વધારે ખરાબ થઇ છે . ડુંગળીના ભાવોમાં ઝડપી ભાવ વધારાને ધ્યાનમાં રાખતા સરકાર તેની નિકાસ પર પ્રતિબંધ લગાવવા પર વિચાર કરી રહી છે . અત્રે ઉલ્લેખનીય છે કે દેશમાં તહેવારો આવી રહ્યા છે અને ડુંગળીનો ભાવ પેટ્રોલ કરતા પણ વધી ગયા છે . અધુરામાં પૂરું દેશના પાંચ રાજ્યોમાં વિધાનસભાની ચૂંટણીઓ આવી રહી છે જેના પગલે યુપીએ સરકાર ચિંતામાં આવી ગઇ છે . જેના પગલે ખાદ્ય પ્રધાન કે . વી થોમસે 25મી ઓક્ટોબરે દરેક રાજ્યોની તાત્કાલિક બેઠક બોલાવી છે . દેશના વિવિધ શહેરોમાં સપ્ટેમ્બર અને ઓક્ટોબર મહિનાના ડુંગળીના ભાવ આ પ્રમાણે છે .